Iber dr Walserdialäkt vù Aager wais mer weenig. Di ainzige Ùfnaame vùm  Aagerner Dialäkt sin gmachd woore vùm Wilhelm Doegen, wù im Oktober 1929 Tonbandùfnaame gmachd hed vù dr Walserdèèrfer z Italie. Die Ùfnaame sin voorberaided ùn verefendligd woore vùm Fritz Gysling ùn em Rudolf Hotzenköcherle, wù si ane 1952 as Walserdialekte in Oberitalien verefendligd hän. Fir dr Schwyzer Schbroochatlas isch kai Ùfnaame me gmachd woore, wel s Aager scho nimi gee hed.  Dr Paul Zinsli hed zäme mid em Paul Scheuermeier ùn dr Gertrud Frei ane 1959 d Fluurnäme vù Aager ùfgnùù mid Noochùfnaame ane 1961 ùn 1981. Dr Paul Zinsli hed die Samlig derno ane 1984 in syym Buech "Südwalser Namengut" verefendligd. Gfrogd hän si doo dr Alfredo Deini, e Hiird, wù kai Agernertitsch me hed chene schwäze, aber no vyyl Flurnäme gchänd hed ùn no vyyl gwisd hed iber Saage ùn Bryych vù Aager.